
Kurset handler om strategisk interaksjon mellom bedrifter og angår således situasjoner hvor det verken er frikonkurranse eller monopol. Ideen er å gi innsikt i problemet strategisk interaksjon via en blanding av teori og anvendelser fra konkrete bransjer og markeder. Vi anvender enkle spillteoretiske modeller (bl.a. Fangenes Dilemma) for å beskrive en problemstilling, mulige løsninger og utbytte til de involverte spillere. Vi påpeker også hvordan spillerne faktisk har valgt i de virkelige anvendelsene. Noen av de problemstillinger som blir tatt opp er: Hvorfor observeres ofte sterk priskonkurranse og hvordan kan bedrifter eventuelt unngå dette? I hvilke markeder vil vi forvente (ulovlig) samarbeid om prissetting eller tilbud? Kan samarbeid om prissetting medføre konkurranse langs andre dimensjoner? Hvordan bør en nykommer i et marked opptre for ikke å utløse priskrig fra de(n) etablerte? Hvordan kan den enkelte spiller eller eventuelt også konkurransemyndighetene påvirke spillets regler? Anvendelsene er bl.a. fra sement- og metallindustri, dagligvarehandel, innenriks flytrafikk, ferie- og chartermarkedet, fergedrift, salg av ukeblader og kraftmarkedet.

Mål

Intensjonen er å gi innsikt i strategiske problemstillinger, forstå hvilke spill man er involvert i, hvilke generelle løsninger disse typer spill har og hvordan man eventuelt kan endre spillets regler og dermed utfall.

Undervisningsform

4 samlinger á to dager á tre timer. Oppgaveløsning i grupper á to studenter og kommunikasjon med lærer via internett. Deltakelse på samlinger og innlevering av oppgaveløsninger er obligatorisk.

Vurdering

1. Et termpaper over selvvalgt tema teller 2/3. Det kan skrives i grupper på to. 

2. Skoleeksamen på 3 timer teller 1/3.

Emneoversikt

Spillteori som verktøy, ulike spillsituasjoner, priskonkurranse, strategiske bindinger (f.eks. investering i FoU og reklame), koordinert prissetting, vertikale og horisontale relasjoner.

Pensumlitteratur

Nalebuff, B.A. & A.M. Brandenburger (1996), Co-opetition. London, Harper Collins.

Kompendium med artikler og case materiale.

